**Ifjúsági Cselekvési Terv – 2026**

**(Cegléd Város Ifjúsági Stratégiája 2022–2027 alapján)**

**Bevezetés**

A 2026-os évre szóló cselekvési terv a 2022–2027 közötti, - a 139/2022. (IV. 21.) Ök. határozattal elfogadott - Ifjúsági Stratégia pillérei mentén épül fel. A tervezés során a korábbi évek tapasztalatait, a fiatalok igényeit és a partnerszervezetek visszajelzéseit is figyelembe vettük. Az év kiemelt célja a prevenciós munka folytatása, a közösségi részvétel erősítése, valamint a fiatalok érdekképviseletének megerősítése. A közösségi tér helyzete továbbra is bizonytalan, így a programok lebonyolítása alternatív helyszínek bevonásával is biztosított.

1. **Társadalmi integráció segítése**
2. **Rendhagyó osztályfőnöki órák és prevenciós foglalkozások**

2026-ban folytatva, kiemelt feladat a rendhagyó osztályfőnöki órák és prevenciós foglalkozások megszervezése. Ezek alkalmasak arra, hogy közvetlenül az iskolai közegben szólítsuk meg a fiatalokat, és olyan témákat dolgozzunk fel, amelyek a mindennapjaikhoz kapcsolódnak. A programok keretében sor kerül egészségtudatossággal, médiatudatossággal, szerhasználattal, online biztonsággal és társas kapcsolatokkal kapcsolatos interaktív foglalkozásokra. A módszertan élménypedagógiai és drámapedagógiai elemeket is tartalmaz, hogy a tanulók bevonódása minél aktívabb legyen. (*helyi oktatási intézmények, gyermekjóléti központ, rendőrség*)

1. **Fiatalok készségfejlesztő képzései**

A fiatalok munkaerő piaci és közösségi érvényesüléséhez szükséges kompetenciák – mint a kommunikáció, együttműködés, önismeret és pályaorientáció – fejlesztése. A program célja, hogy a fiatalok olyan gyakorlati tudást szerezzenek, amely segíti őket a pályaválasztásban és a felnőtté válás folyamatában. (*Kossuth Művelődési Központ, Egészségfejlesztési Iroda, külső trénerek*)

1. **Nemzetközi mobilitási lehetőségek közvetítése**

Az Eurodesk hálózat révén a fiatalok közvetlen tájékoztatása az Erasmus+ és Európai Szolidaritási Testület programjairól. Cél, hogy a helyi fiatalok nagyobb számban vegyenek részt nemzetközi mobilitási programokban, és ezzel szélesebb perspektívát kapjanak.

(*Eurodesk, CIÖK, testvérvárosok*)

1. **Közösségfejlesztés, szabadidő eltöltés**
2. **Ifjúsági közösségi programhelyszín**

A fiatalok számára szükség van olyan helyre, ahol közösségi programokat szervezhetnek, és biztonságos környezetben találkozhatnak. A SzéfPlész közösségi tér jövője bizonytalan, de a programok megvalósítása más helyszíneken is biztosított lesz, hogy a közösségi kezdeményezések folytonossága megmaradjon. (*Önkormányzat, Kossuth Művelődési Központ, Ceglédi Városi Könyvtár, oktatási intézmények, civil szervezetek*)

1. **Ceglédi Ifjúsági Bál**

Az ifjúsági bál hagyományosan a közösségépítés és a kulturált szórakozás színtere, ahol a fiatalok iskolákon átívelően találkoznak. A program erősíti az összetartozás érzését és a közösségi élményt.

1. **Ifjúsági Fórumok**

Évente két alkalommal kerül sor Ifjúsági Fórum szervezésére, amelyek lehetőséget biztosítanak a fiatalok számára, hogy szakemberekkel, döntéshozókkal és kortársaikkal közösen vitassanak meg számukra fontos témákat. A fórumok célja a szemléletformálás, a tudásátadás, valamint a fiatalok véleményének és igényeinek becsatornázása a helyi ifjúságpolitikába. A konkrét témákat a fiatalokkal és az érintett partnerekkel közösen határozzuk meg az aktuális év első felében.

1. **Diákönkormányzatok támogatása**

2026-ban új elemként jelenik meg a DÖK-ök közvetlen támogatása. A kisebb, közösségi programok – mint a fagyinapok, játékos délutánok vagy élményprogramok – hozzájárulnak az iskolai közösségépítéshez és a diákok önszerveződő kezdeményezéseinek erősítéséhez.

(*iskolai DÖK-ök*)

1. **Önkéntesség erősítése**

Az önkéntesség a társadalmi felelősségvállalás egyik legfontosabb formája. A fiatalok bevonása kulturális, sport- és szociális rendezvényekbe erősíti a helyi közösségekhez való kötődésüket és fejleszti kompetenciáikat. (*helyi sportegyesületek, civil szervezetek*)

1. **Párbeszédrendszer és érdekképviselet**
2. **CIÖK képviselőinek képzése**

A Ceglédi Ifjúsági Önkormányzat tagjainak képzése a fiatalok érdekképviseletének megerősítését szolgálja. A képzések célja, hogy a fiatalok elsajátítsák a hatékony kommunikáció, vitakultúra és közéleti szerepvállalás eszközeit. (*FECSKE Egyesület, külső trénerek, Károli Gáspár Református Egyetem*)

1. **Strukturált párbeszéd**

A fiatalok, döntéshozók és szakemberek közötti folyamatos konzultáció biztosítja, hogy a helyi ifjúságpolitika valós igényekre épüljön. A rendszeres fórumok és kerekasztalok hozzájárulnak a fiatalok véleményének becsatornázásához. (*Önkormányzat, oktatási intézmények, civil szervezetek*)

1. **Szakmai háttér biztosítása**
2. **Ifjúságszakmai együttműködések**

Kapcsolattartás és aktív részvétel országos és regionális szakmai hálózatokban. Ezáltal Cegléd ifjúsági szakmai munkája országosan is láthatóbbá válik, és lehetőség nyílik jó gyakorlatok átvételére. (*Nemzeti Ifjúsági Tanács, Eurodesk, régiós ifjúsági szervezetek*)

1. **DÖK-pedagógusok képzése**

A pedagógusok kulcsszerepet játszanak a diákönkormányzatok működésének támogatásában. A képzés célja, hogy a pedagógusok korszerű módszerekkel segítsék a diákok közösségépítő munkáját. (*helyi oktatási intézmények, ifjúsági trénerek*)

**Összegzés**

A 2026-os év célkitűzése, hogy a fiatalok számára biztosítva legyenek:

* a prevenciós és oktatási programok (rendhagyó osztályfőnöki órák, készségfejlesztő foglalkozások),
* a közösségi élmények (Ifjúsági Fórumok, Ifjúsági Bál, DÖK-programok),
* a részvétel és érdekképviselet lehetőségei (CIÖK képzések, strukturált párbeszéd),
* valamint a szakmai háttér és partnerségi háló biztosítása.

A helyi együttműködések – oktatási intézmények, civil szervezetek, önkormányzati partnerek – biztosítják a programok megvalósíthatóságát és hosszú távú fenntarthatóságát.

---------